钦定古今图书集成/理学汇编/文学典/第037卷 > 萧子范〈滂确〉
## 钦定古今图书集成/理学汇编/文学典/第037卷 > 萧子范〈滂确〉

按《梁书萧子恪传》：“子范字景则，子恪第六弟也。齐永
明十年，封祁阳县侯，拜太子洗马。天监初，降爵为子，
除后军记室参军，复为太子洗马，俄迁司徒主簿，丁
所生母忧去职。子范有孝性，居丧以毁闻。服阕，又为
司徒主簿，累迁丹阳尹丞、太子中舍人，出为建安太
守，还除大司马南平王户曹属，从事中郎。王爱文学”
士，子范偏被恩遇，尝曰：“此宗室奇才也。”使制《千字文》，
其辞甚美，王命记室蔡薳注释之，自是府中文笔皆
使草之。王薨，子范迁宣惠谘议参军，护军临贺王正
德长史。正德为丹阳尹，复为正德信威长史，领尹丞。
历官十馀年，不出藩府，常以自慨。而诸弟并登显列，
意不能平。及是为到府笺曰：“上藩首佐，于兹再忝；河
南雌伏，自此重昇。”以老少异时，盛衰殊日，虽佩恩宠，
还羞年鬓。子范少与弟子显、子云才名略相比，而风
采容止不逮，故官途有优劣。每读《汉书》，杜缓兄弟五
人至大官，唯中弟钦官不至而最知名，常吟讽之，以
况己也。寻复为宣惠武陵王司马，不就。仍除中散大
夫，迁光禄、廷尉卿，出为戎昭将军、始兴内史。还除大
中大夫，迁秘书监。太宗即位，召为光禄大夫，加金章
紫绶，以逼贼不拜。其年葬，简皇后使与张缵俱制《哀
策文》，太宗览读之，曰：“今葬礼虽阙，此文犹不减于旧。”
寻遇疾卒，时年六十四。贼平后，世祖追赠金紫光禄
大夫，谥曰文。前后《文集》三十卷。二子滂、确，并少有文
章，太宗东宫时，尝与邵陵王数诸萧文士，滂、确亦与
焉。

滂官至尚书殿中郎中军、宣城王记室，先子范卒。
确，太清中历官宣城王友、司徒右长史，贼平后赴江
陵，因没关西。